Omkring 300 trofaste følgere havde taget turen til Gentofte for at overvære DM-finalen mellem Hjørring og Gentofte, og de fremmødte futsal fans fik spænding til sidste sekund. Desværre blev det ikke til en guldmedalje i denne omgang, da Gentofte scorede til 5-4 i kampens døende sekunder. Det er fjerde gang Hjørring har været bagud, men i dag var det første gang, de ikke formåede at vende skuden. -  Det var en hård pille at sluge, men når skuffelsen har lagt sig, rejser vi os, og er stolte af vores sæson, skriver klubben på sin Facebookside. Mestre for femte gang i træk Det var ikke ligefrem novicer, mandskabet fra Hjørring mødte i Gentofte. Med lørdagens guldmedalje er det femte år i træk, at Futsal Gentofte kan kalde sig for danske mestre. Og selvom det ikke blev til en guldmedalje i denne omgang, er der særligt et aspekt, som Hjørring Futsal Klub er glade for og fremhæver. - Det er ganske imponerende at kunne spille seks timer væk fra Hjørring og få det til at føles som hjemmebane. Vi ses til næste sæson - og tillykke til Gentofte med guldet og tak for de fede finaler, skriver klubben på facebook.

Opsummering:
Få sekunder inden slutsignalet lød, afgjorde Gentofte finalen, da holdet scorede til 5-4.